再和
作者：陳與義
朝代：宋

paragraphs: 洪河豈不壯，餘潤彌九里。
海內所詠歌，在德不在水。
德人經行地，可敬及蒲葦。
况有水如此，浪去劇雪委。
念昔涉濤江，怒鼉如山峙。
天風怖殺人，舟定舷有泚。
惕然三夜夢，沙礫下飛矢。
至今逢溝壑，敢照不敢洗。
忽誦涉汝詩，五字擬蘇李。
快言擊汰事，想見魚掉尾。
十年疑此樂，始誤斗柄指。
便當策我足，歲月忽轉徙。
未辦志和舟，且洗子荆耳。